Exposició 'Neus Dalmau i Corominas. La Força Verdaguer'
2025-05-17 - 2025-10-19 | Fundació Palau
Inauguració: dissabte 17 de maig a les 12h.
Neus Dalmau i Corominas (Barcelona, 1960) és, segons la seva pròpia definició, una artista «pluritot», de trajectòria múltiple i difícil d’encabir en cap disciplina. La seva activitat arrenca a finals dels anys 70 en una Barcelona efervescent i contradictòria, i creix i es trena i es ramifica amb una actitud vital marcada per la dissidència respecte de la indústria cultural llavors incipient.
La celebració del centenari de la mort de Jacint Verdaguer, el 2002, coincideix amb un moment d’eclosió personal que s’expressa en múltiples performances individuals i col·lectives que la duen, a poc a poc però a batzegades, a reformular la seva relació amb el fet artístic, i a plantejar la seva activitat en termes màgics i reparadors, engegant una cadena de significacions que s’allarga fins avui.
El 2022 presenta la maqueta del llibre Exorcisme. Història d’una pintura i el curtmetratge L’Àngel de Lloret, dos projectes singulars que dibuixen els eixos bàsics de «La Força Verdaguer», exposició en què l’artista ressegueix la seva trajectòria.
Exposició comissariada per Joan Puigdefàbrega.

Cicle de filosofia. 'L'alquímia de les idees': Introducció a Nietzsche a càrrec de Ramon Alcoberro
2025-05-22 18:30 (Europe/Madrid)
Nietzsche sempre va dir que ell no tenia un sistema filosòfic, però els seus conceptes bàsics encaixen més com un diagnòstic que com una tesi sobre el que és (i el que no és).
Ramon Alcoberro
Va néixer a Pals, Baix Empordà, el 1957. És professor d’Ètica a la Universitat de Girona, consultor a la Universitat Oberta i administrador d’una de les planes web de referència en l’àmbit de la filosofia: www.alcoberro.info. Col·labora a l’espai «Grans preguntes, grans respostes» d’El matí de Catalunya Ràdio i manté el bloc filosòfic L’home que mira, el primer any del qual (2004-2005) surt ara publicat en paper. Paucis notus, paucioribus ignotus, Ramon Alcoberro ha publicat quasi una desena de llibres, des del primer text sobre postmodernitat en català, El desordre cívic (1983), fins a un manual d’ètica aplicada: Ètiques per a un món complex (2004) i ha traduït o editat textos de Voltaire, D’Alembert, Mazzarino, La Rochefoucault, Frederic II de Prússia i Thoreau. Ha editat el volum col·lectiu Ética, economía y empresa (2007) i treballa sobre l’he-rència de les Llums i sobre problemes d’ètica aplicada, especialment en tecnologia, economia i medi ambient. És membre de l’Institut de Tecnoètica i coordina la secció de filosofia de l’Ateneu Barcelonès.
Accés lliure. Aforament limitat. Es recomana inscripció prèvia a fp.info@fundaciopalau.cat o 93 791 35 93
